CELEX: 32009R0834
Language: fi
Date: 2009-09-11 00:00:00
Title: Komission asetus (EY) N:o 834/2009, annettu 11 päivänä syyskuuta 2009 , ulkomaisten osakkuus- ja tytäryhtiöiden rakennetta ja toimintaa koskevista yhteisön tilastoista annetun Euroopan parlamentin ja neuvoston asetuksen (EY) N:o 716/2007 täytäntöönpanosta laatuselvitysten osalta (ETA:n kannalta merkityksellinen teksti)

12.9.2009   
            
            
               FI
            
            
               Euroopan unionin virallinen lehti
            
            
               L 241/3
            
         
      KOMISSION ASETUS (EY) N:o 834/2009,
   annettu 11 päivänä syyskuuta 2009,
   ulkomaisten osakkuus- ja tytäryhtiöiden rakennetta ja toimintaa koskevista yhteisön tilastoista annetun Euroopan parlamentin ja neuvoston asetuksen (EY) N:o 716/2007 täytäntöönpanosta laatuselvitysten osalta
   (ETA:n kannalta merkityksellinen teksti)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   ottaa huomioon ulkomaisten osakkuus- ja tytäryhtiöiden rakennetta ja toimintaa koskevista yhteisön tilastoista 20 päivänä kesäkuuta 2007 annetun Euroopan parlamentin ja neuvoston asetuksen (EY) N:o 716/2007 (1) ja erityisesti sen 6 artiklan 3 kohdan,
   sekä katsoo seuraavaa:
   
               (1)
            
            
               Asetuksessa (EY) N:o 716/2007 vahvistetaan yhteinen kehys ulkomaisten osakkuus- ja tytäryhtiöiden rakennetta ja toimintoja koskevien yhteisön tilastojen tuottamista varten.
            
         
               (2)
            
            
               On tarpeen vahvistaa täytäntöönpanotoimenpiteet, jotka liittyvät yhteisten laatustandardien sekä laatuselvitysten sisällön ja ajoituksen määrittelemiseen.
            
         
               (3)
            
            
               On tarpeen määritellä laatuselvityksiin sovellettavat laatutekijät.
            
         
               (4)
            
            
               Tässä asetuksessa säädetyt toimenpiteet ovat tilasto-ohjelmakomitean lausunnon mukaiset,
            
         ON ANTANUT TÄMÄN ASETUKSEN:
   1 artikla
   Jäsenvaltioiden on laadittava asetuksen (EY) N:o 716/2007 6 artiklan 2 kohdassa tarkoitetut laatuselvitykset tämän asetuksen liitteessä vahvistettujen sääntöjen mukaisesti.
   2 artikla
   Ensimmäisessä laatuselvityksessä on käsiteltävä viitevuoden 2007 tietoja, ja se on toimitettava 28 päivään helmikuuta 2010 mennessä.
   Jäsenvaltioiden on toimitettava laatuselvitys kustakin seuraavasta viitevuodesta 26 kuukauden kuluessa viitevuoden päättymisestä.
   3 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 11 päivänä syyskuuta 2009.
      
         
            Komission puolesta
         
         Joaquín ALMUNIA
         
         
            Komission jäsen
         
      
   
   
      (1)  EUVL L 171, 29.6.2007, s. 17.
   
      LIITE
      
         LAATUSELVITYKSIÄ KOSKEVAT VAATIMUKSET
      
      1.   JOHDANTO
      Laatuselvityksessä on oltava sekä määrällisiä että laadullisia tietojen laatua kuvaavia indikaattoreita. Komissio (Eurostat) toimittaa tulokset niistä määrällisistä indikaattoreista, jotka voidaan laskea jäsenvaltioiden toimittamien tietojen perusteella. Jäsenvaltioiden on tulkittava tuloksia ja esitettävä niistä huomautuksia oman keruumenetelmänsä valossa sekä toimitettava tiedot jäljellä olevista määrällisistä indikaattoreista samoin kuin laadullista tietoa.
      2.   AIKATAULU
      Komissio (Eurostat) toimittaa jäsenvaltioille vuosittain 24 kuukauden kuluessa viitevuoden päättymisestä (joulukuun loppuun mennessä) laatuselvitysten luonnokset, jotka on osittain esitäytetty useimmilla määrällisillä indikaattoreilla ja muilla komission (Eurostatin) käytettävissä olevilla tiedoilla.
      Jäsenvaltioiden on toimitettava täydennetyt laatuselvitykset komissiolle (Eurostatille) vuosittain 26 kuukauden kuluessa viitevuoden päättymisestä (helmikuun loppuun mennessä).
      3.   LAATUKRITEERIT
      Jäsenvaltioiden toimittamia tietoja tarkastellaan seuraavien laatukriteerien valossa:
      
                  3.1
               
               
                  Relevanssi: missä määrin tilastotiedot vastaavat käyttäjien nykyisiä ja tulevia tarpeita.
               
            
                  3.2
               
               
                  Tarkkuus: miten lähellä estimaatit ovat tuntemattomia todellisia arvoja.
               
            
                  3.3
               
               
                  Yhtenäisyys: missä määrin tietoja voidaan luotettavasti yhdistellä eri tavoin ja eri käyttötarkoituksia varten.
               
            
                  3.4
               
               
                  Vertailukelpoisuus: millaisia vaikutuksia käytettyjen tilastokäsitteiden ja mittausvälineiden ja -menetelmien erot aiheuttavat, kun tilastoille tehdään maantieteellisiä alueita tai eri aloja koskevia tai aikaan liittyviä vertailuja.
               
            
                  3.5
               
               
                  Ajantasaisuus: tiedon saatavuuden ja sen kuvaaman tapahtuman tai ilmiön välinen viive.
               
            
                  3.6
               
               
                  Oikea-aikaisuus: tiedon julkistamispäivämäärän ja tavoitepäivämäärän (johon mennessä tiedot olisi pitänyt toimittaa) välinen viive.
               
            
                  3.7
               
               
                  Saatavuus ja selkeys: olosuhteet ja järjestelyt, joiden mukaisesti käyttäjät voivat saada, käyttää ja tulkita tietoja.